En hastighedskontrol afslørede en motorcyklist, der kørte mere end 100 procent for hurtigt. Han fik inddraget kørekortet på stedet.

En motorcyklist havde mandag eftermiddag drejet gashåndtaget alt for meget i bund, da Nordjyllands Politi foretog hastighedskontrol på Hobrovej ved Gravlev. Det skriver Nordjyllands Politi i døgnrapporten. Målingen viste, at han havde kørt med en hastighed på mindst 162,7 km/t. Den højeste tilladte hastighed på stedet er 80 km/t. Det giver en overskridelse på over 100 procent, der betyder øjeblikkelig inddragelse af kørekortet, da overskridelsen vil føre til frakendelse af førerretten. - Kørekort og førerret blev inddraget på stedet. Sigtede protesterede ikke mod inddragelsen. Han vidste godt, at den var helt gal, siger politikommissær Thomas Nesager Ottesen fra Operativ færdsel. Han tilføjer, at motorcyklisten køre ad Hobrovej mandag midt om eftermiddagen på et tidspunkt, hvor trafikken normalt på stedet ikke er ubetydelig.